### Resumé

Økonomiudvalget har den 19. august 2024, jf. punkt 197, besluttet proces for udmøntning af den samlede ekstraordinære investering på i alt 260 mio. kr. (selvbudgetteringsmidler). Af den samlede investering har forligspartierne i 2024 ekstraordinært bevilliget 50 mio. kr. til bygningsvedligehold og energioptimering. I henhold til den besluttede proces forelægges følgende forslag til rammesag, der angiver hvorledes de 50 mio. kr. til bygningsvedligehold og energioptimering kan anvendes på hensigtsmæssig vis:

* Akutte forhold: 20,5 mio. kr.
* Tag- og energirenoveringer: 23 mio. kr.
* Konvertering af olie- og gasfyr til fjernvarme og varmepumper: 3 mio. kr.
* Udskiftning eller udbedring af tekniske installationer: 3,5 mio. kr.

Igangsættelse af arbejdet med at genoprette tagene på [adresse] i Give bør ske hurtigst muligt. Det anbefales derfor, at 5 mio. kr. af puljen (10%) frisættes, jf. den besluttede proces. Der søges en foreløbig anlægsbevilling på 5 mio. kr.

### Sagsfremstilling

Der er ekstraordinært i 2024 bevilliget 50 mio. kr. til bygningsvedligehold og energioptimering (selvbudgetteringsmidler). Følgende fremgår af forligsteksten vedrørende bygninger:

*"Forligspartierne anerkender, at kommunens bygninger har et vedligeholdelsesefterslæb og ønsker derfor at afsætte 50 mio. kr. i en anlægspulje til bygningsvedligeholdelse og energioptimering. Forligspartierne er enige om, at bygningsvedligeholdelsen er et led i at gøre kommunen mere klimavenlig."*

Bygningsområdet er udfordret af et vedligeholdelsesefterslæb, der er oparbejdet gennem flere år, da budgettet afsat til klimaskærm og tekniske installationer ikke har kunnet dække det reelle vedligeholdelsesbehov. Det er vurderingen, at det samlede vedligeholdelsesefterslæb i 2024 (før tildeling af de ekstraordinære midler) udgør ca. 165 mio. kr.

I prioriteringen af anvendelsen af de 50 mio. kr. foreslås, at midlerne bidrager til:

* Øget velfærd: Øget trivsel og forbedret arbejdsmiljø bl.a. gennem indeklimaforbedringer
* Økonomiske gevinster: Varige driftsbesparelser på bygningsområdet, reduktion af udgifter til følgevirkninger samt risiko for øvrige afledte effekter (f.eks. lukning af tilbud)
* Grønnere bygningsområde: CO2-belastningen fra bygningsdriften reduceres

I vurderingen af hvilke tiltag, der på bedst mulig vis kan bidrage til ovenstående foreslås, at der investeres inden for følgende:

* *Akutte forhold:* Forhold, der ud fra en byggeteknisk vurdering er så akutte, at der snarest bør ske en udbedring/genopretning for at forhindre yderligere fordyrende følgeskader eller potentiel risiko for lukning af tilbud.
* *Tag- og energirenoveringer*: Bidrager til varige driftsbesparelser, bedre indeklima og mere energivenlige bygninger.
* *Konvertering af olie- og gasfyr til fjernvarme og varmepumper:* Bidrager til mere energivenlige bygninger og understøtter mål i klimaplanen og den lokale udrulning af fjernvarme i Vejle Kommune.
* *Udskiftning eller udbedring af tekniske installationer*: Udskiftning af varmerørsinstallationer, primært på skoler. Bidrager til mere energivenlige bygninger. Yderligere imødegås udgifter til reparation af rørbrud som følge af udtjente rørinstallationer.

### Økonomi

Ud fra en vurdering af vedligeholdelsesbehovet, med udgangspunkt i de 10-årige vedligeholdelsesplaner og konkrete vurderinger, er der tale om forslag til følgende overordnede rammer af den samlede investering på 50 mio. kr.

|  |  |
| --- | --- |
| **Emne** | **Estimeret investeringsramme, 1.000 kr.** |
| Akutte forhold | 20.500 |
| Tag- og energirenoveringer | 23.000 |
| Konvertering af olie- og gasfyr til fjernvarme og varmepumper | 3.000 |
| Udskiftning af tekniske installationer | 3.500 |
| **I alt** | **50.000** |

Forudsat ovenstående investeringsrammer godkendes af Økonomiudvalget den 23. september 2024, fremgår forslag til konkret udmøntning af ovenstående rammer af bilaget. Det vil, i henhold til den besluttede proces, blive forelagt til beslutning i Teknisk Udvalg på næstkommende møde, 1. oktober 2024, til videre behandling i Økonomiudvalg og Byrådet.

Under investeringsrammen "Akutte forhold" anbefaler vi at igangsætte arbejdet med genopretning af tagene på [adresse] i Give snarest muligt. Der er tale om en samlet investering på 8,4 mio. kr. Derfor anbefales at benytte muligheden for at frisætte 10 % af den samlede investering på 50 mio. kr. (5 mio. kr.), jf. den besluttede proces, og dermed søge anlægsbevilling på 5 mio. kr. med nedenstående bevillingsskema. Godkendelse af udmøntning af det resterende beløb på 3,4 mio. kr. vil blive fremlagt sammen med øvrige forslag til udmøntning.

Der søges en foreløbig anlægsbevilling på 5 mio. kr., således udbud kan igangsættes hurtigst muligt.

![](data:image/png;base64...)
Figur 1 ny/ændring af anlægsbevilling

![](data:image/png;base64...)
Figur 2 tillægsbevilling til rådighedsbeløb

**Opsummering af bevillingsmæssige konsekvenser vedr. ANLÆG**
Sagen medfører, at der gives anlægsbevilling og afsættes rådighedsbeløb på 5 mio. kr. i udgift til nye tage på [adresse]. Udgiften finansieres af investeringspuljen på 50 mio. kr. til bygninger og vedligehold.

**Høring**
Centralt Budget har ingen bemærkninger af bevillingsmæssig karakter.

### Klima og resiliensvurdering

De kommunale bygninger spiller en vigtig rolle som fysiske rammer for velfærdsservice og arbejdspladser. De fysiske rammer spiller dermed en rolle ift. bl.a. trivsel, læring og arbejdsmiljø. Derudover er der til bl.a. opvarmning og belysning forbundet et større klimaaftryk. Bygningernes vedligeholdelsesmæssige stand og energiramme har derfor stor betydning for det gode liv, klimaet og økonomien.

### Sagens videre forløb

Sagen indgår i en samlet sag til Økonomiudvalget den 23. september 2024, hvor Økonomiudvalget inkl. gruppeformænd drøfter udvalgenes rammesager. De bevillingsmæssige konsekvenser vedr. anlæg videresendes derefter til Byrådets godkendelse.

### Indstilling Teknik- og Miljødirektøren indstiller

**at** forslag til de fire skitserede investeringsrammer vedrørende de ekstraordinære midler på 50 mio. kr. til bygningsvedligehold og energioptimering godkendes, og

**at** de bevillingsmæssige konsekvenser, jf. bevillingsskema under afsnittet Økonomi, indgår i den samlede sag til Økonomiudvalget og Byrådet.

### Beslutning

Socialdemokraterne stillede ændringsforslag om at den fulde anlægsbevilling, kr. 8,4 mio. til udbedringen af taget på [adresse] frigives fra puljen nu.

Amalie Andresen, Øvli Jeppesen og Per Nørgaard stemte for. De øvrige udvalgsmedlemmer stemte imod. Dermed bortfaldt ændringsforslaget.

Herefter stemtes om Teknik- & Miljødirektørens indstilling. Et samlet udvalg stemte for.

Dermed blev indstillingen anbefalet.